לתת פה

לתת פֶּה היא עמותה חינוכית שהוקמה בישראל בשנת 2015. העמותה עוסקת בחינוך למוגנות מינית ומיניות בריאה דרך פעילויות חינוכיות מגוונות, ופועלת במגזרים שונים ואוכלוסיות מגוונות בחברה הישראלית. העמותה מקיימת שיתוף פעולה עם מכון חרוב ומשרדיה שוכנים בקמפוס חרוב לילדים, בהר הצופים בירושלים. עמותת לתת פה הוקמה על ידי רן יהושע ושניאור וולקר מתוך צורך להגברת המודעות והחינוך למוגנות מינית בקרב ילדים ונוער, מתוך גישה חיובית ומתונה. העמותה שמה דגש על ראיית עולם חיובית ובריאה, חיזוק הקשר והשיח בין הורים וילדים, הקשבה וביטחון פנימי. פעילות העמותה נפרסת בכל רחבי הארץ. נכון לשנת 2023 בעמותה עובדים כ-60 מנחים מתחומי החינוך והטיפול. פעילות העמותה ממוקדת בסדנאות והרצאות להורים, ילדים ונוער. עמותת לתת פה מגיעה לכ-150,000 מוטבים מדי שנה. פעילות העמותה מותאמת לאוכלוסיות שונות – דתיים וחילונים, חרדים וערבים. כמו כן העמותה מקיימת פעילות בתיווך לשפות שונות, כולל אמהרית, רוסית, טיגרינית, צרפתית ואנגלית. העמותה פועלת בבתי ספר, בקהילות ובתנועות נוער, ומקיימת שותפויות עם עיריות רבות ברחבי הארץ – עיריית ירושלים, עיריית תל אביב, עיריית חדרה, עיריית כפר סבא ועוד – וכן עם רשויות ומועצות מקומיות שונות. החל משנת 2023 פעילות העמותה החלה להתרחב אל מעבר למדינת ישראל, דרך שיתוף פעולה ופעילות בקהילות יהודיות באירופה, בדרום אפריקה ובמרכז אמריקה.[דרוש מקור] עמותת לתת פה פועלת במגוון צורות לקדם מוגנות מינית ומיניות בריאה בקרב ילדים ונוער בישראל. סדנאות מוגנות בבתי ספר יסודיים – סדנאות מוגנות מינית משותפות להורים וילדים בנושא יצירת קשר ושיח פתוח, כללי מוגנות, סימולציות וכתובות לשיתוף. סדנאות מיניות בריאה לבני נוער – סדנאות בחטיבות ביניים ותיכונים בנושא גיל ההתבגרות, התפתחות פיזית ומנטלית, חינוך מיני ומיניות בריאה, בדגש על ראיית עולם ערכית וקשר מיטיב. מופעים תיאטרליים – מופעים מוזיקליים בבתי ספר יסודיים בנושא מוגנות מינית. הרצאות למבוגרים – הרצאות להורים, צוותים חינוכיים בבתי ספר, צוותי מוגנות בקהילה, רכזי נוער ועוד, בנושא מוגנות מינית, מוגנות ברשת ומיניות בריאה. קו ייעוץ – קו ייעוץ להורים ואנשי חינוך שעוסק במתן עזרה והכוונה במקרים של פגיעות מיניות ושאלות חינוכיות. קידום מדיניות – העמותה פועלת לקידום החינוך למוגנות מינית ומיניות בריאה בישראל, ולקחה חלק במאבק של הלובי למלחמה באלימות מינית לקידום רפורמה בחינוך המיני בישראל. בשנת 2023 קיימה העמותה מחקר ייחודי בסוגו במסגרת עמותת מקסימום אימפקט (MAXIMUM IMPACT) במטרה לבחון את השפעת פעילות העמותה בתחום המוגנות. המחקר העלה כי במהלך הסדנאות 25% מהילדים שיתפו את הוריהם במצוקות מיניות שלא עלו לפניהן, ובששת החודשים שלאחר הפעילות נמצאה עלייה של 81% בשיחות היזומות של הצוות לגבי מוגנות ופגיעה מינית עם התלמידים. בנוסף הייתה עלייה של 350% במספר השיתופים של תלמידים אודות מקרים בעלי אופי מיני, לעומת התקופה קודם התכנית. כמו כן נמצא כי חברי סגל זיהו פי 7.5 יותר אירועים בהם עלו סימנים לפגיעה מינית, ודאגו לטיפול בכלל המקרים. מודל התגובה הטובה של לתת פה, בתוך: נעמי גוטמן ויפה ציונית, 'צופן סוד – שיח עם ילדים שיש חשד שנפגעו מינית'. כן בבית ספרנו – חינוך לקידום מיניות הדדית ומניעת פגיעה מינית, איגוד מרכזי הסיוע לנפגעות ונפגעי תקיפה מינית, 2019 אתר האינטרנט הרשמי של לתת פה סרטונים בערוץ של לתת פה, באתר יוטיוב לתת פה, ברשת החברתית פייסבוק לתת פה, באתר "גיידסטאר ישראל" כן בבית ספרנו: היוזמה שמעודדת שיח פתוח עם הילדים על מיניות ומוגנות, כאן חדשות, 24.6.23, סרטון באתר יוטיוב רן יהושע, ‏לקראת השנה החדשה: כך תלמדו את הילדים מוגנות מינית, באתר ‏מאקו‏, 11 בספטמבר 2022 שניאור וולקר, ‏כשהרב שטרנברג ניסח כללים בנושא מוגנות לילדים, באתר "סרוגים", 7 בדצמבר 2022 נטע הלפרין, "כמי שנפגעה מינית בילדותה, אני יודעת עד כמה התגובה של ההורים יכולה להשפיע", באתר הארץ, 15 באוגוסט 2022 שירלי גל, אם תיושם, הרפורמה בחינוך המיני יכולה לחולל שינוי רדיקלי, באתר הארץ, 3 ביולי 2022 תוצאות המחקר באתר MAXIMUM IMPACT